KIRJALLINEN KYSYMYS P-2921/98

esittäjä(t): John Iversen (PSE) komissiolle

(25. syyskuuta 1998)

Aihe: Antibioottiset kasvun edistäjät

62-vuotias tanskalainen nainen menehtyi hiljattain vastustuskykyisten salmonellabakteerien (DT 104) aiheuttamaan infektioon. Tanskassa sattui siten ensimmäinen ihmisen kuolemantapaus, jolla on suora yhteys siihen, että eläimiä hoidetaan antibiooteilla.

Tällä hetkellä näyttää siltä, että tarvitaan tieteellistä dokumentaatiota ennen kuin voimme kieltää kaikki antibioottiset kasvun edistäjät. Kyseessä ovat kuitenkin usein aineet, joista tieteellinen komitea ei voi varmasti päättää, ovatko ne vahingollisia - ja tällöin epäilyksen on koiduttava kuluttajien eduksi. Nyt on esitetty kuolemanvakavia todisteita - kuinka paljon niitä on esitettävä, ennen kuin komissio alkaa ottaa vakavasti kuluttajien vaatimukset puhtaista ja terveellisistä elintarvikkeista.

Tiedämme varmasti, että antibioottisten kasvun edistäjien ja vastustuskykyisten bakteerien välillä on yhteys. Emme ole vielä tieteellisesti todenneet, miten vaarallinen tämä yhteys on ihmisille. Riippumatta riskin suuruudesta olen kuitenkin varma siitä, että eurooppalaiset kuluttajat katsovat, että kyseessä on tarpeeton riski.

Päätös kaikkien kasvun edistäjien kieltämisestä EU:ssa on siten poliittinen. Eikö komissio katso, että on aika esittää ehdotus, jolla kielletään kaikkien antibioottisten kasvun edistäjien käyttö EU:ssa?

Komission jäsenen Franz Fischlerinkomission puolesta antama vastaus

(17. marraskuuta 1998)

Kuten parlamentin jäsen esitti, 62-vuotias tanskalainen nainen kuoli vastustuskykyisen 104-tyyppiin kuuluvan salmonellabakteerin aiheuttamaan infektioon. Tämän salmonellabakteerin tiedetään olevan vastustuskykyinen sulfonamideille, ampisilliinille, kloramfenikolille, streptomysiinille, trimetopriimille, siprofloksasiinille ja tetrasykliinille. On syytä korostaa sitä, että mikään näistä molekyyleistä ei kuulu niihin antibioottiryhmiin, joiden käyttö on sallittu eläinten ruokinnassa kasvua edistämään. Sen vuoksi ei voida ilman muuta olettaa, että kasvua edistävät ravinnon lisäaineet olisivat aiheuttaneet välittömän vastustuskyvyn tai entistä paremman vastustuskyvyn niille eri antibiooteille, joille kyseinen salmonellabakteeri on tullut vastustuskykyiseksi.

Komissio tukee neljännen tutkimuksen ja teknologisen kehittämisen puiteohjelman yhteydessä (1994-1998)(1) hankkeita, jotka koskevat tuberkuloosibakteerille vastustuskykyisiä mikrobilääkkeitä, lääkeresistenttejä salmonellabakteereja sekä verosytotoksiinia tuottavia escherichia coli -bakteereja. Komissio myöntää sen, että mikrobilääkkeille kehittyvän vastustuskyvyn alalla tarvitaan kiireesti lisätutkimuksia, ja on ehdottanut huomattavia toimia viidettä puiteohjelmaa varten (1998-2002)(2). Toimet sisältyvät elämänlaatua ja elävän luonnon varojen hallintaa koskevaan aihealueeseen 1, pääasiassa avaintoimintakokonaisuuteen 2, "Tartuntatautien hallinta". Sekä ihmisten että eläinten mikrobilääkeresistenssiin liittyvän ongelman pääkohtia käsitellään tässä toimintakokonaisuudessa tavoitteellisen ja monitieteellisen lähestymistavan mukaisesti. Muut aiheeseen liittyvät toimet sisältyvät avaintoimintakokonaisuuteen 1, "Terveys, ravinto ja ympäristötekijät", tartunnanaiheuttajien osalta sekä avaintoimintakokonaisuuteen 3, "Solutehdas", antibioottien tuotantotekniikkojen kehittämisen osalta.

Kuten parlamentin jäsen esitti, vastustuskykyisten bakteerien syntymisen ja antibioottien käytön välillä on yhteys, käytettiinpä antibiootteja ihmisten tai eläinten lääkkeenä tai rehujen lisäaineina. Komissio on antanut antibiooteille kehittyvän vastustuskyvyn tieteellisen ohjauskomitean käsiteltäväksi; komitean tehtävänä on keskittyä antibioottien käyttöön lääketieteessä ja eläinlääketieteessä sekä antibioottien käyttöön eläinten ravinnon lisäaineena. Ensimmäinen suuntaa-antava asiakirja saadaan suunnitelmien mukaan valmiiksi vuoden 1998 lopussa, ja komitean lopullisen kertomuksen pitäisi olla saatavilla huhtikuussa 1999.

Kuten komissio on ilmoittanut useissa eri yhteyksissä, erityisesti parlamentille osoittamissaan lausunnoissa, komissio toteuttaa kaikki tarvittavat toimenpiteet niin lääkkeiden tehokkuuden kuin elintarvikkeiden turvallisuudenkin takaamiseksi.

(1) EYVL L 117, 8.5.1990.

(2) EYVL C 173, 7.6.1997, muutettu asiakirjalla KOM(98) 8 lopullinen.